**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Azərbaycan Respublikasına idxal edilən cins, əmtəə və idman atlarına dair**

**BAYTARLIQ TƏLƏBLƏRİ**

Azərbaycan Respublikasına idxala ixracatçı ölkədə doğulmuş, yetişdirilmiş və orada 6 ay müddətindən az olmamaqla saxlanılan, boğazlıq dövrü 3 aydan artıq olmamaqla, yalnız sağlam heyvanlara icazə verilir. Təkdırnaqlılar atların Afrika taununun bütün növlərinə, infeksion ensefalomielitinə qarşı peyvənd olunmamalı, aşağıdakı xəstəliklərdən azad təsərrüfatlardan və inzibati ərazilərdən idxal edilməlidirlər:

- ölkə ərazisində son 3 il ərzində - bütün növ atların infeksion ensefalomielitindən, viruslu artritdən, atların Afrika taunundan;

- ölkə ərazisində son 2 il ərzində - manqodan;

- ölkə ərazisində son 12 ay ərzində - dabaq, vezikulyar stomatit, atların qripindən;

- inzibati ərazidə (ştat, əyalət, torpaq, dairə və s.) son 12 ay ərzində - cütləşmə xəstəliyi, sura (tripanosoma Evansi), piroplazmoz (babeziya Kabani) və nuttaliozdan (babeziya Ekvi);

- təsərrüfatın ərazisində son 12 ay ərzində - atların infeksion metritindən;

- təsərrüfatın ərazisində son 3 ay ərzində - leptospiroz, rinopnevmoniya, infeksion anemiya, atların çiçəyindən;

- təsərrüfatın ərazisində son 20 gün ərzində - qarayaradan.

Cins heyvanlar təbii və sintetik estrogenlərin, hormonal maddələrin və preparatların təsirinə məruz qalmamalıdır.

İxrac üçün seçilmiş atlar tərkibində gen mühəndisliyinin üsulları və ya digər genetik cəhətdən modifikasiya edilmiş mənbələr vasitəsilə istehsal edilmiş xammal tərkibli yemlərlə yemləndirilməmiş olmalıdır.

Azərbaycan Respublikasına göndərilmək üçün seçilmiş heyvanlar 21 gündən az olmayaraq ixracatçı ölkənin dövlət baytarlıq xidmətinin nümayəndəsinin nəzarəti altında ixracatçı ölkənin xüsusi karantin bazalarında saxlanılır. Karantində saxlanılan zaman termometriya ilə birgə bütün heyvanların kliniki müayinəsi aparılır. Bu müddətdə manqoya, cütləşmə xəstəliyinə, suraya (tripanosoma Evansi), piroplazmoza (babeziya Kabani), nuttalioza (babeziya Ekvi), rinopnevmoniyaya, anaplazmoza, infeksion metritə, infeksion anemiyaya, viruslu artritə, vezikulyar stomatitə, idxalçının tələbi ilə digər yoluxucu xəstəliklərə görə BEB tərəfindən tövsiyə edilmiş üsullarla dövlət baytarlıq laboratoriyasında diaqnostik müayinələr aparılır.

İxracatçı ölkənin rəsmi qaydada azad olduğu xəstəliklər üzrə müayinələr Azərbaycan Respublikasının Qida Təhlükəsizliyi Agentliyi tərəfindən bu barədə belə qərarın qəbul edildiyi təqdirdə aparıla bilər.

 Heyvanları qripə qarşı inaktivasiya edilmiş vaksinlə peyvənd edirlər. Azərbaycan Respublikasına göndərilməzdən öncə 2-14 gün müddəti ərzində dehelmintizasiya, akarisid işləmələr və leptospiroza qarşı təmizləmə aparırlar.

 Əgər karantin müddəti ərzində diaqnostik müayinələr nəticəsində ayrı-ayrı heyvanlarda müsbət nəticə (seroloji, allergik və digərləri) meydana çıxarsa, bu barədə dərhal təkrar müayinələrin aparılması və ya həmin heyvanın və ya karantində olan bütün heyvanlar partiyasının idxalına qadağanın qoyulması haqda qərar qəbul edə bilən Azərbaycan Respublikasının Qida Təhlükəsizliyi Agentliyinin nəzərinə çatdırılmalıdır.

Nəqliyyat vasitələri ixracatçı ölkədə qəbul edilmiş qaydalara uyğun işlənilir və hazırlanır.

Hazırkı tələblərdə göstərilmiş şərtlərin yerinə yetirilməsi diaqnostik müayinələrin və peyvəndlərin aparıldığı tarixlərin göstərildiyi ixracatçı ölkənindövlət baytar həkimitərəfindən imzalanmış, ona aydın olan dildə və beynəlxalq dildə tərtib olunmuş baytarlıq sertifikatları ilə tam təsdiq olunmalıdır.

Heyvanların Azərbaycan Respublikasına göndərilməsi üçün yüklənilməsi yalnız idxalçı tərəfindən Azərbaycan Respublikasının Qida Təhlükəsziliyi Agentliyindən icazənin alınmasından sonra mümkündür.

Azərbaycan Respublikasının ərazisinə daxil edildikdən və dövlət sərhəd baytarlıq nəzarətindən keçdikdən sonra heyvanlar 30 gün müddətinə xüsusi hazırlanmış yerlərdə karantinə yerləşdirilirlər və bu müddət ərzində ərazi üzrə Azərbaycan Respublikasının Qida Təhlükəsziliyi Agentliyinin nəzarəti altında zəruri diaqnostik müayinələr, işləmələr və peyvəndləmələr aparılır. Konkret region üçün epizootiya əleyhinə tədbirlər planına uyğun olaraq profilaktik immunizasiya aparılır.